[{"text_idx": "#000001", "text": "Tair colled ac un ge\u0302m gyfartal oedd hi i bedwar clwb Cymru yng nghymal cyntaf rowndiau rhagbrofol Ewrop yr wythnos ddiwethaf, ond dyw hi ddim drosodd o bell ffordd wrth i\u2019r timau baratoi ar gyfer yr ail gymal."}, {"text_idx": "#000002", "text": "Pen-y-bont yw\u2019r clwb sy\u2019n y safle gorau o\u2019r pedwar yn dilyn eu ge\u0302m gyfartal 1-1 yn erbyn Santa Coloma o Andorra, a bydd Hwlffordd yn fwy na bodlon o fod wedi ildio dim ond un go\u0302l yng Ngogledd Macedonia."}, {"text_idx": "#000003", "text": "Bydd Cei Connah yn siomedig o fod wedi colli 2-0 yng Ngwlad yr Ia\u0302, ac mae\u2019r Seintiau Newydd 3-1 ar ei ho\u0302l hi cyn wynebu pencampwyr Sweden, BK Ha\u0308cken yn yr ail gymal nos Fawrth."}, {"text_idx": "#000006", "text": "Roedd hi wastad am fod yn her i\u2019r Seintiau Newydd oddi cartref yn erbyn pencampwyr Sweden, ac er bod BK Ha\u0308cken yn chwarae eu ge\u0302m gyntaf erioed yng Nghynghrair y Pencampwyr ar o\u0302l ennill cynghrair Allsvenskan Sweden am y tro cyntaf yn eu hanes, roedd y gwahaniaeth mewn safon yn glir o\u2019r gic gyntaf."}, {"text_idx": "#000007", "text": "Chymerodd hi ond saith munud i BK Ha\u0308cken fynd ar y blaen yn Gothenburg nos Fercher, gyda\u2019r asgellwr chwim o Ghana, Ibrahim Sadiq yn gwasgu foli heibio i Connor Roberts o ongl dynn."}, {"text_idx": "#000008", "text": "Ac wedi 13 munud roedd hi\u2019n 2-0 i\u2019r ti\u0302m cartref wedi i Mikkel Rygaard orffen symudiad slic, ac roedd hi\u2019n ymddangos fel bod y rownd ar ben ac y byddai\u2019n noson hir i bencampwyr Cymru."}, {"text_idx": "#000011", "text": "Ni barodd y dathliadau\u2019n hir gan i BK Ha\u0308cken adfer eu dwy go\u0302l o fantais bedair munud yn ddiweddarach gyda chwaraewr rhyngwladol Norwy, Even Hovland (29 cap) yn penio\u2019n gywir o gic rydd, ac er yr honiadau am gamsefyll roedd VAR yn hapus i ganiatau\u2019r go\u0302l."}, {"text_idx": "#000012", "text": "Fel yna yr arhosodd hi, a bu\u2019n rhaid i golwr y Seintiau, Connor Roberts wneud ambell i arbediad adweithiol yn yr ail hanner i gadw\u2019i di\u0302m yn y rownd gan sicrhau bod llygedyn o obaith cyn yr ail gymal ar Neuadd y Parc."}, {"text_idx": "#000013", "text": "Bydd yr enillwyr yn wynebu unai Ki\u0301 Klaksvi\u0301k (Ynysoedd Ffaro) neu Ferencva\u0301rosi TC (Hwngari) yn yr ail rownd ragbrofol, tra bydd y collwyr yn syrthio i Gyngres Europa i herio Slovan Bratislava (Slofacia) neu Swift Hesper (Lwcsembwrg)."}, {"text_idx": "#000015", "text": "Roedd y rheolwr, Rhys Griffiths yn hynod falch o berfformiad ei chwaraewyr wrth i Ben-y-bont sicrhau ge\u0302m gyfartal yn eu hymddangosiad cyntaf erioed yn Ewrop."}, {"text_idx": "#000017", "text": "Doedd dim llawer yn gwahanu\u2019r ddau di\u0302m am y 35 munud agoriadol tan i\u2019r ymwelwyr ennill cic rydd ar yml y cwrt cosbi."}, {"text_idx": "#000019", "text": "Yn yr ail hanner, daeth yr awr i\u2019r gw\u0302r profiadol Chris Venables, oedd yn chwarae ei ge\u0302m gystadleuol gyntaf i Ben-y-bont ers ymuno o\u2019r Bala."}, {"text_idx": "#000020", "text": "Gyda 66 munud ar y cloc anelodd y ti\u0302m cartref gic rydd hir tuag at gwrt y gwrthwynebwyr, ac wedi peniad ymlaen gan yr eilydd Dan Jefferies fe lwyddodd Venables i reoli a chodi\u2019r be\u0302l dros golwr rhyngwladol Andorra i unioni\u2019r sgo\u0302r."}, {"text_idx": "#000021", "text": "Hon oedd trydedd go\u0302l Venables mewn 20 o gemau Ewropeaidd, a byddai go\u0302l arall nos Iau yn anrheg penblwydd perffaith cyn iddo droi\u2019n 38 oed yr wythnos nesaf."}, {"text_idx": "#000022", "text": "Roedd hi\u2019n berfformiad calonogol i Ben-y-bont fydd yn teimlo bod ganddynt gyflw gwirioneddol i gamu ymlaen i ail rownd ragbrofol Cyngres Europa i wynebu unai FK Sutjeska (Montenegro) neu SS Cosmos (San Marino)."}, {"text_idx": "#000025", "text": "Dywedodd rheolwr Cei Connah, Neil Gibson ei fod yn hynod siomedig a rhwystredig ar o\u0302l y golled o 2-0 yn Reykjavik nos Iau."}, {"text_idx": "#000026", "text": "Mae Cei Connah yn hen bennau ar gystadlu\u2019n Ewrop bellach ar o\u0302l chwarae 19 ge\u0302m (ennill 4) a chamu \u2018mlaen ar ddau achlysur yn dilyn buddugoliaethau yn erbyn Stabaek yn 2016/17 a Kilmarnock yn 2019/20."}, {"text_idx": "#000027", "text": "Mae KA Akureyri ar y llaw arall wedi cyrraedd Ewrop am y tro cyntaf ers 20 mlynedd ac erioed wedi ennill rownd Ewropeaidd, ac felly roedd y Nomadiaid yn teimlo bod ganddynt gyfle i gamu ymlaen yn y gystadleuaeth."}, {"text_idx": "#000028", "text": "Roedd hi\u2019n ddi-sgo\u0302r yng Ngwlad yr Ia\u0302 wedi awr o\u2019r ge\u0302m cyn i Hallgri\u0301mur Mar Steingri\u0301msson yrru ergyd anhygoel o du allan y cwrt cosbi ar yr hanner foli i gornel ucha\u2019r rhwyd."}, {"text_idx": "#000029", "text": "A daeth yr ail go\u0302l o gic rydd Steingri\u0301msson wedi 83 o funudau, gyda\u2019r be\u0302l yn syrthio\u2019n garedig i lwybr Dani\u0301el Hafsteinsson a\u2019i ergyd isel nerthol yn curo Andy Firth."}, {"text_idx": "#000031", "text": "Bydd yr enillwyr yn camu \u2018mlaen i wynebu unai Dundalk (Iwerddon) neu Bruno\u2019s Magpies (Gibraltar) yn ail rownd ragbrofol Cyngres Europa."}, {"text_idx": "#000034", "text": "Wedi 19 mlynedd o aros mae Hwlffordd yn o\u0302l yn Ewrop, a wnaethon nhw ddim siomi mewn ge\u0302m galed yn erbyn KF Shke\u0308ndija."}, {"text_idx": "#000035", "text": "Mae Klubi i Futbollit Shke\u0308ndija wedi ennill 12 allan o\u2019u 26 rownd blaenorol yn Ewrop (46%) yn cynnwys buddugoliaeth o 5-4 dros ddau gymal yn erbyn Y Seintiau Newydd yn 2018."}, {"text_idx": "#000036", "text": "Mae Shke\u0308ndija wedi ennill pencampwriaeth Gogledd Macedonia ar bedwar achlysur gyda\u2019r diweddaraf o rheiny yn 2020/21, ac roedd \u2018na amheuaeth y byddai Hwlffordd yn cael crasfa yn y cymal cyntaf yng Ngogledd Macedonia."}, {"text_idx": "#000037", "text": "Ond fe ddaliodd yr Adar Gleision eu tir tan yr egwyl, a dau funud i fewn yr ail hanner fe sgoriodd Shke\u0308ndija unig go\u0302l y ge\u0302m gyda Adenis Shala yn rhwydo o groesiad peryglus Ardian Limani."}]